b'\n_START_ARTICLE_\nVladimir I. Kijevski\n_START_SECTION_\nBoj za oblast\n_START_PARAGRAPH_\nVladimir je bil nezakonski sin kijevskega velikega kneza Svjatoslava I.; njegova mati je bila slu\xc5\xbeabnica ali dvorna dama na dvoru njegove babice, kneginje Olge._NEWLINE_Preden je njegov o\xc4\x8de leta 969 prenesel prestolnico kijevske dr\xc5\xbeave v Perejaslavec v ustju Donave, je razdelil upravljanje dr\xc5\xbeave med svoje tri sinove: Jaropolk je dobil Kijev, Oleg je vladal pri Drevljanih in Vladimir v Novgorodu._NEWLINE_Po Svjatoslavovi smrti leta 972 se je med brati razplamtela vojna za oblast. V spopadu z Jaropolkom je prvi izgubil \xc5\xbeivljenje drugi brat Oleg. Vladimir je tedaj zbe\xc5\xbeal k svojim sorodnikom v Skandinavijo, od koder se je vrnil z normansko vojsko. Na poti v Kijev je zavzel Polock. H\xc4\x8di tamkaj\xc5\xa1njega kneza Rogvolda, Rognjeda, ki jo je bil Vladimir zasnubil, si je namre\xc4\x8d raje kot njega, nezakonskega sina, izbrala za \xc5\xbeenina njegovega polbrata Jaropolka. Vladimir je ubil Rogvolda in njegovega sina, h\xc4\x8derko pa prisilil v poroko. Leta 978 je zavzel Kijev, s prevaro je poskrbel za uboj polbrata Jaropolka in se proglasil za kijevskega kneza. Do leta 980 je utrdil svojo oblast v kijevski dr\xc5\xbeavi, od Ukrajine do Balti\xc5\xa1kega morja.\n_START_SECTION_\nVladimirovo pogansko obdobje\n_START_PARAGRAPH_\nVladimir je prva leta vladanja pre\xc5\xbeivel v neprestanem bojevanju. Z vojsko je du\xc5\xa1il notranje upore in se bojeval proti poskusom odcepitve. \xc5\xa0iril je dr\xc5\xbeavo. Leta 981 se je bojeval proti Poljakom, potem proti Povol\xc5\xa1kim Bolgarom, Litvancem, osvojil je Galicijo vse do Karpatov, boril se je z Bizantinskim cesarstvom. Z gradnjo novih trdnjav je utrjeval zunanje meje dr\xc5\xbeave. Pri tem mu je bila v veliko pomo\xc4\x8d njegova \xc5\xa1ir\xc5\xa1a dru\xc5\xbeina, za katero je dobro poskrbel in ji nudil veliko privilegijev._NEWLINE_\xc4\x8ceprav je bilo tedaj v Kijevu med vi\xc5\xa1jimi sloji prebivalstva \xc5\xbee kar nekaj kristjanov (njegova babica Olga je sprejela kr\xc5\xa1\xc4\x8danstvo \xc5\xbee leta 955), je Vladimir sprva \xc4\x8dastil poganske bogove in jim gradil sveti\xc5\xa1\xc4\x8da. Nad Kijevom je dal zgraditi lesen kip boga Peruna s pozla\xc4\x8deno glavo in brado, kateremu so po njegovem ukazu \xc5\xbertvovali celo ljudi; omenjata se dva kristjana, Teodor in njegov sin Ivan, ki veljata za prva mu\xc4\x8denika, ki sta umrla za kr\xc5\xa1\xc4\x8danstvo v Rusiji._NEWLINE_Leta 987 je izbruhnil proti bizantinskemu cesarju Baziliju II. v Konstantinoplu upor njegovih vojskovodij, ki ga cesar sam ni mogel obvladati in je za pomo\xc4\x8d prosil Vladimirja. Kot protiuslugo mu je, pod pogojem, da se pokristjani, ponudil za \xc5\xbeeno svojo h\xc4\x8der Ano. Vladimir je ponudbo sprejel. Ko pa je s svojo vojsko upor v Konstantinoplu zatrl, je cesar okleval in se je sku\xc5\xa1al obljubi izogniti; nikdar se namre\xc4\x8d \xc5\xa1e ni zgodilo, da bi se bizantinska princesa "rojena v purpuru", poro\xc4\x8dila s tujim vladajem. Vladimir je zato leta 989 zavzel bizantinski Herson na Krimskem polotoku in zagrozil, da bo zavzel tudi Konstantinopel. Cesarju ni preostalo drugega, kot da je privolil v poroko.\n_START_SECTION_\nPrehod v kr\xc5\xa1\xc4\x8danstvo\n_START_PARAGRAPH_\nVladimir se je dal tastu v \xc4\x8dast krstiti za Vasilija. Sledila je poroka. Po povratku v Kijev so poganske idole pometali v Dnjeper, podrli poganska sveti\xc5\xa1\xc4\x8da in za\xc4\x8del gradit kr\xc5\xa1\xc4\x8danske cerkve. Na mestu, kjer je neko\xc4\x8d stal kip Peruna, je dal Vladimir zgraditi razko\xc5\xa1no Desetinsko cerkev._NEWLINE_Pokristjanjenju vladarja je sledilo pokristjanjevanje vi\xc5\xa1jih slojev prebivalstva; ljudi so gole nagnali v reko, kjer so jih gr\xc5\xa1ki duhovni krstili; pri tem razen v Novgorodu ni bilo te\xc5\xbeav. Vladimir ni\xc5\xbejih slojev prebivalstva, ki so novo vero te\xc5\xbee sprejemali, ni silil v pokristjanjevanje. S \xc4\x8dasom se je kr\xc5\xa1\xc4\x8danstvo zlilo z ruskim zna\xc4\x8dajem. Poganski elementi so ostali v folklori in ljudskih bajkah in pesmih, vendar so tudi tam poganske junake zamenjevali kr\xc5\xa1\xc4\x8danski svetniki._NEWLINE__NEWLINE_Kijev je dobil prvega metropolita, Grka Leona, ki mu je Vladimir, ki \xc5\xa1e ni \xc4\x8disto razumel cerkvene ureditve, poklonil mesto Perejaslavelj na Dnjepru in ga s tem naredil za zemlji\xc5\xa1kega gospoda. Bizantinski cesar je Rusom podaril razne svetinje in ikone, med njimi kot najdragocenej\xc5\xa1e kosti sv. Klemena, tretjega u\xc4\x8denca apostola Petra, ki naj bi za kr\xc5\xa1\xc4\x8danstvo umrl v Hersonu. V Rusijo so za\xc4\x8dele prihajati cerkvene knjige, prevedene v slovanski jezik._NEWLINE_Bizantinski cesar je Vladimirju ob krstu podelil naslov brata bizantinskega cesarja in z njim razne simbole dostojanstva, med katerimi so na slikah in miniaturah najbolj opazni rde\xc4\x8di \xc4\x8devlji. Vladimir je za\xc4\x8del kovati zlatnike s podobo Kristusa.\n_START_SECTION_\nPomen kr\xc5\xa1\xc4\x8danstva za Kijevsko Rusijo\n_START_PARAGRAPH_\nVladimir je bil spreten politik, ki je prav gotovo uvidel, da bo razli\xc4\x8dna plemena, ki niti niso bila vsa slovanska, lahko dr\xc5\xbeal skupaj le s pomo\xc4\x8djo trdne nove vere._NEWLINE_Prva vzhodnoslovanska kronika Zgodovina minulih let na svoj na\xc4\x8din slikovito pripoveduje, kako je Vladimir, ob iskanju prave nove vere, po\xc5\xa1iljal svoje odposlance poizvedovat v sosednje de\xc5\xbeele z monoteisti\xc4\x8dnimi verovanji. Muslimanska vera Povol\xc5\xa1kih Bolgarov mu je bila simpati\xc4\x8dna zaradi mnogo\xc5\xbeenstva, ni pa mu bilo v\xc5\xa1e\xc4\x8d obrezovanje, prepoved u\xc5\xbeivanja svinjine in zlasti vina. Ni mogel razumeti, da prista\xc5\xa1i judaizma (Hazari) \xc5\xa1e naprej \xc4\x8dastijo boga, ki je dopustil, da je njegov narod izgubil domovino in se moral razseliti po vsem svetu. Obredi rimokatoli\xc5\xa1ke cerkve (Nemci, Poljaki) so bili preve\xc4\x8d dolgo\xc4\x8dasni in nerazumljivi. Ko pa so Vladimirovi odposlanci obiskali bizantinsko bogoslu\xc5\xbeje, niso vedeli ali so na zemlji ali na nebu. Nepozabni vtis (verjetno) iz carigrajske Svete Sofije naj bi bil odlo\xc4\x8dilen za Vladimirovo izbiro._NEWLINE_Rusija je s sprejemom kr\xc5\xa1\xc4\x8danstva vstopila v Evropo. Izbira vzhodnega kr\xc5\xa1\xc4\x8danstva ji je prinesla pomembne politi\xc4\x8dne in kulturne prednosti. Ogradila jo je od prevelikih politi\xc4\x8dnih in kulturnih vplivov nevarnih Nemcev. Cerkvena hierarhija, organizirana po fevdalnem principu, je Rusom pribli\xc5\xbeala fevdalne odnose. Kr\xc5\xa1\xc4\x8danstvo je prineslo pismenost in kulturo, ki je v Rusijo dotlej ni bilo. Pripomoglo je h krepitvi velikokne\xc5\xbeje oblasti._NEWLINE_Menihi so se v kronikah, ki so jih pisali, zelo trudili poudariti spremembo, ki jo je do\xc5\xbeivel Vladimir s pokristjanjenjem. Najprej ga prikazujejo kot tipi\xc4\x8dno barbarskega vladarja z mno\xc5\xbeico \xc5\xbeena in su\xc5\xbenjev, ki u\xc5\xbeiva v bojevanju in je podvr\xc5\xbeen vsakr\xc5\xa1nim \xc4\x8dlove\xc5\xa1kim slabostim. Ko se krsti, se povsem spremeni. Postane bogaboje\xc4\x8d \xc4\x8dlovek, ki se ne bojuje ve\xc4\x8d, je zvest \xc5\xbeeni, naklonjen ubogim, gradi cerkve in ustanavlja prve ruske \xc5\xa1ole. Cerkvi daje "desetino od svojega imetja in svojih mest"._NEWLINE_Leta 996 je bila tako v Kijevu dograjena Desetinska cerkev, prva kamnita cerkev v Rusiji. Ker so ruski mojstri dotlej gradili le v lesu, jo je Vladimir dal zgraditi carigrajskim arhitektom. Tridelna bazilika je imela 25 kupol. Pod je bil marmornat, stene poslikane s freskami in mozaiki.\n_START_SECTION_\nZadnja leta\n_START_PARAGRAPH_\nZadnja leta Vladimirjevega vladanja so minila v miru z mo\xc4\x8dnima sosedoma Boleslavom I. Poljskim in \xc5\xa0tefanom I. Ogrskim. Obremenjevali pa so ga spori znotraj njegove \xc5\xa1tevilne dru\xc5\xbeine. Vojno z neposlu\xc5\xa1nim sinom Jaroslavom, ki je upravljal Novgorod, je prepre\xc4\x8dila Vladimirova smrt._NEWLINE_Po Vladimirjevi smrti so se njegovi sinovi med seboj spopadli za oblast. Po \xc5\xa1tirih letih brezobzirnih medsebojnih bojev si je leta 1019 polo\xc5\xbeaj kijevskega velikega kneza zagotovil Jaroslav Modri.'